ইমাম কুরতুবীর জন্ম তারিখ সঠিকভাবে জানা যায় না। তবে ধারণা করা হয় যে, তিনি হিজরী সপ্তম শতকের প্রথম দিকে কর্ডোভায় জন্মগ্রহণ করেন।[4] তাফসীরে কুরতুবীতে সূরা আলে ইমরানের ১৬৯নং আয়াতের তাফসীরে তিনি তাঁর পিতার মৃত্যুসন ৬২৭ হিজরী বলে উল্লেখ করেছেন। জমিতে ফসল কর্তনরত অবস্থায় ইউরোপীয় খ্রিষ্টানরা কর্ডোভায় আক্রমণ করলে তাঁর পিতাসহ অনেকে নিহত ও বন্দী হন। তখন তিনি পিতার দাফন-কাফন সংক্রান্ত বিষয়ে তাঁর তিনজন শিক্ষককে জিজ্ঞেস করেন।[5] এ ঘটনা থেকে অনুমিত হয় যে, তিনি তখন ছোট ও ছাত্র ছিলেন। সম্ভবতঃ তিনি তাঁর জীবনের দ্বিতীয় দশকে ছিলেন। অর্থাৎ তাঁর জন্ম হয়েছিল ৭ম হিজরী শতকের প্রথম দিকে।[6] শায়খ আলবানী (রহঃ)-এর খ্যাতিমান ছাত্র জীবনীকার মাশহূর হাসানের মতে তিনি ৬০০-৬১০ হিজরীর দিকে জন্মগ্রহণ করেন।[7] ইমাম কুরতুবীর ‘কিতাবুত তাযকিরাহ’ গ্রন্থের মুহাক্কিক ড. ছাদেক বিন মুহাম্মাদের মতে ৬২৭ হিজরীতে পিতার মৃত্যুর সময় তাঁর বয়স ১৭-২৩ বছর ছিল। এ হিসাবে আনুমানিক ৬০৪-৬১০ হিজরীর মাঝামাঝি সময়ে তিনি জন্মগ্রহণ করেন।[8] আল্লাহই সর্বাধিক অবগত।